Darts-taulu.
**Darts** on taitopeli ja urheilulaji, jossa erityisiä darts-tikkoja heitetään seinään kiinnitettyyn pyöreään tauluun. Sitä pelataan erityisesti pubeissa Isossa-Britanniassa, Alankomaissa ja Pohjoismaissa. Vuonna 2010 pelattua BDO:n MM-kilpailua seurasi televisiosta parhaimmillaan 4 miljoonaa brittikatsojaa

Pelissä kaksi heittäjää (tai joukkuetta) heittää vuorollaan kolme tikkaa kerrallaan. Tikat ovat yleensä 20–26-grammaiset ja volframilla painotetut. Aikaisemmin tikat valmistettiin messingistä, mutta tällaiset tikat eivät olleet tarpeeksi ohuita kisakäyttöön.

Taulu
-----

Darts-taulu asetetaan seinälle siten, että häränsilmä (keskusta) on 1,73 metriä lattianrajasta. Heittoetäisyys on 2,37 metriä taulun etureunasta. Taulu on valmistettu tavallisimmin kasvikuituisesta (kuten sisal) kimpusta leikatuista paloista, jotka on puristettu sivusuunnassa yhteen ja liimattu puiseen taustaan.

Pistelasku perustuu tikkojen osumiseen taulun eri sektoreihin, joihin on merkitty pistearvot 1–20. Mustaan tai valkoiseen sektorinosaan osuminen antaa sektorin ulkopuolelle merkityn pistemäärän, sektorin ulompi vihreä tai punainen osa antaa kaksinkertaisesti tämän pistemäärän ("tupla") ja sisempi vihreä tai punainen osa kolminkertaisesti ("tripla"). Keskustan ulkorengas on pistearvoltaan 25 pistettä, ja taulun keskelle osuminen antaa 50 pistettä (osaa kutsutaan nimellä "häränsilmä")

Kisoissa käytettävä darts-tikka

501
---

Yleisimmin pelatussa darts-pelissä sektorien antama pistemäärä vähennetään lähtöpistemäärästä 501 (tai 301) tavoitteena saada tasan nolla pistettä. Viimeisen tikan pitää osua joko tuplaan tai häränsilmään, ja sen pitää vähentää pistemäärä tasan nollaan (jos pistemäärä menee "yli", jäädään edellisen heiton pistemäärään). Peli päättyy jommankumman pelaajista saadessa tasan nolla pistettä eikä tasoittavaa vuoroa ole. Hyvä heittäjä käyttää mahdollisimman vähän tikkoja, jotta peli menee "poikki".

501-pelin voi saada "poikki" minimissään yhdeksällä tikalla. Yksi tapa saada 501 poikki minimitikkamäärällä on heittää seitsemän ensimmäistä tikkaa kohtaan tripla 20, näiden tikkojen jälkeen on jäljellä 81 pistettä ja ratkaisuun tarvitaan kahdeksas tikka, jonka on osuttava esimerkiksi kohtaan tripla 19. Jäljelle jää 24 pistettä, josta pelin voi lopettaa osumalla tupla 12:een.

Englantilainen John Lowe oli ensimmäinen, joka onnistui vuonna 1984 MFI World Matchplayn televisioidussa kisassa heittämään 501-pelin poikki yhdeksällä tikalla ja sai teostaan 102 000 puntaa. Vielä 2007 Phil Taylor sai Topic IDL-kisassa onnistuneesta yhdeksän tikan pelistä henkilöauton. Suomessa ensimmäisen ja maailmassa neljännen yhdeksän tikan pelin heitti Kari Saukkonen Karelia Cupissa Joensuussa 30. tammikuuta 1982. Ville Petäjämäki heitti kuudennen täydellisen pelin Hojo Hojo Cupissa elokuussa 2002.

24. toukokuuta 2010 Phil Taylor teki lajin historiaa Premier Leaguen finaalissa Englannin James Wadea vastaan heittämällä kahdesti yhdeksän tikkaa samassa ottelussa.

Järjestöt
---------

Lajin kaksi tärkeintä järjestöä ovat Maailman Dartsliitto WDF (engl. *World Darts Federation*) ja ammattilaisten liitto PDC (engl. *Professional Darts Corporation*). Aiemmin toimi myös kolmas vaikutusvaltainen järjestö, vuonna 1973 perustettu Britannian kansallinen dartsliitto BDO (engl. *British Darts Organisation*), mutta sen toiminta lakkautettiin vuonna 2020. Suomessa lajia edustaa *Suomen Dartsliitto* SDL (perustettiin vuonna 1977 nimellä Suomen Tikkaliitto, kunnes muutettiin SDL:ksi 1982), joka on WDF:n jäsenliitto.

Kansainvälinen WDF perustettiin vuonna 1977, ja nykyään siihen kuluu 70 jäsenvaltiota ja satojatuhansia rekisteröityneitä pelaajia. Pelaajamääriltään suurimpia maita ovat olleet Alankomaat, Yhdysvallat, Iso-Britannia sekä Australia, Kanada ja Saksa. Kuten monen muunkin lajin kohdalla, myös WDF:n tavoitteena on saada darts olympialajiksi.

Eriytyminen tapahtui tammikuussa 1992, kun 16 huippupelaajaa erosi BDO:sta ja perusti oman järjestönsä silloiselta nimeltään *World Darts Council* WDC, joka myöhemmin nimettiin uudelleen PDC:ksi. Kauden 1993–1994 ja uuden liiton ensimmäisen MM-turnauksen 1994 yhteydessä se solmi televisiointisopimuksen Sky Sportsin kanssa, mikä merkittävästi paransi dartsin näkyvyyttä. Taustalla olivat myös parhaiden heittäjien tulot, joita he BDO:n alaisuudessa olivat pitäneet riittämättöminä puhtaaseen ammattilaisuuteen. Vielä vuonna 2008 13-kertainen maailmanmestari Phil Taylor arvosteli BDO:ta täydellisestä saamattomuudesta lajin markkinoinnissa.
 BDO rankaisi ensin WDC:n järjestämiin kilpailuihin osallistuneita pelaajia, kunnes myöhempi oikeudenkäynti vapautti pelaajat kilpailemaan missä kisoissa halusivat, lukuun ottamatta MM-turnauksia, joiden kohdalla heidän täytyi alistua rajoituksiin.

Ammattilaisten etujärjestönä toimii 1980-luvun alussa perustettu PDPA.

Arvostettuja kilpailuja
-----------------------

### PDC 2010

Yksi tärkeistä ja pitkäaikaisista sponsoreista on vedonlyöntiyhtiö Ladbrokes - PDC:n 
MM-turnaukseen viitataankin joskus pelkästään sponsorin nimellä.

* **UK Open** 2010 (3.–6. kesäkuuta, Bolton, UK)
* **World Matchplay** (18.–25. heinäkuuta, Blackpool, Yhdistynyt kuningaskunta)
* PDC:n Euroopan mestaruuskilpailut (29. heinäkuuta–1. elokuuta, Dinslaken, Saksa)
* SkyBet **World Grand Prix** (4.–10. lokakuuta, Dublin, Irlanti)
* PDC:n maailmanmestaruusturnaus **Ladbrokes.com World Championship Darts** (29. marraskuuta, Derby, UK)

#### Vuoden mittaan pelattavia kilpailuja

* Players Championship (Eurooppa, Australia ja Kanada, 34 karsintaosakilpailua, 2009 finaali pelattiin 28.–31. tammikuuta 2010 Purfleetissä, Essexissä, UK)
* Grand Slam of Darts (13.–21. marraskuuta, Wolverhampton, UK)
	+ vuodesta 2007
* PDC Pro Tour
* **Premier League 2010** (PDC, helmi-toukokuu, UK)
	+ vuodesta 2005

### WDF

* **World Cup** (parittomina vuosina)
	+ 2009 kisoissa Charlottessa, USA:ssa kilpailtiin seuraavissa sarjoissa:
		- pojat - round-robin -järjestelmä
		- tytöt - round-robin
		- nuorten parit - round-robin
		- miehet - cup
		- miesparit - cup
		- miesjoukkueet - round-robin
		- naiset - cup
		- naisparit - round-robin

Alueelliset kisat

* Americas Cup (parillisina vuosina)
* Asia-Pacific Cup (parillisina vuosina)
* Europe Cup (parillisina vuosina)

### BDO

* BDO:n ammattilaisten MM-turnaus **Lakeside World Professional Darts Championship** - "World Pro" (UK)
	+ vuodesta 1978
* naisammattilaisten MM-turnaus **Women's World Professional Championship**
	+ vuodesta 2001
* **Winmau World Masters** (2010 Hull, UK)
	+ vuodesta 1974, omat sarjat miehille, naisille, pojille ja tytöille
* **British Pentathlon**
	+ vuodesta 1972

Parhaat pelaajat
----------------

Yksi Suomen parhaista heittäjistä, Jarkko Komula
Kukin kolmesta tärkeimmästä organisaatiosta ylläpitää omia rankinglistojaan, joista PDC:n lista on perustunut 2007 alusta alkaen tietyissä kisoissa kahden edellisen vuoden aikana ansaittuihin palkintorahoihin. WDF:n ja BDO:n listat, vaikka liitot tekevätkin tiivistä yhteistyötä, poikkeavat toisistaan hieman eri kriteereistä johtuen.

Suomalaisia lajin huippuja tällä hetkellä ovat muun muassa Ulf Ceder, Kim Viljanen, Tatu Pehkonen, Marko Kantele ja Veijo Viinikka sekä naisista Kirsi Viinikainen, Lumi Silvan ja Kaisu Rekinen.

Yksi vaihtoehtoinen tapa pelaajien keskinäiseen vertailuun on otteluissa saavutettu *heittokeskiarvo* ja yli 100:aa pistettä per 3 tikkaa voidaan edelleen pitää huipullakin erinomaisena suorituksena. Nykydartsia hallinnut Taylor on otteluissaan toistuvasti yltänyt yli 110 pisteen heittokeskiarvoihin.

### PDC

PDC Order of Merit heinäkuussa 2023
1. Michael Smith, Englanti £1,272,500
2. Michael van Gerwen, Alankomaat £1,104,250
3. Peter Wright, Skotlanti £1,025,250
4. Gerwyn Price, Wales £758,250
5. Nathan Aspinall, Englanti £671,000
6. Luke Humphries, Englanti £626,500
7. Jonny Clayton, Wales £615,500
8. Rob Cross, Englanti £588,500
9. Danny Noppert, Alankomaat £503,750
10. Dirk van Duijvenbode, Alankomaat £439,750
11. Joe Cullen, Englanti £424,500
12. Damon Heta, Australia £413,250
13. Dimitri Van den Bergh, Belgia £399,000
14. Dave Chisnall, Englanti £388,750
15. Ryan Searle, Englanti £387,000
16. James Wade, Englanti £356,250
17. Ross Smith, Englanti £334,000
18. José de Sousa, Portugali £319,000
19. Chris Dobey, Englanti £301,750
20. Gabriel Clemens, Saksa £297,250

### WDF

WDC huhtikuu 2010 miehet
1. Martin Adams, Englanti, 987
2. Tony O`Shea, Englanti, 700
3. John Henderson, Skotlanti, 696
4. Steve West, Englanti, 594
5. Dave Chisnall, Englanti, 535
6. Scott Waites, Englanti, 520
7. Brian Woods, Englanti, 495
8. Joey ten Berge, Alankomaat, 452
9. Darryl Fitton, Englanti, 432
10. Ross Montgomery, Skotlanti, 428

WDC huhtikuu 2010 naiset
Naiset 2010

1. Deta Hedman, Englanti, 1622
2. Trina Gulliver, Englanti, 1214
3. Irina Armstrong, Venäjä, 1131
4. Karen Lawman, Englanti, 1068
5. Tricia Wright, Englanti, 927
6. Julie Gore, Wales, 852
7. Karin Krappen, Alankomaat, 688
8. Dee Bateman, Englanti, 537
9. Stacy Bromberg, USA, 456
10. Lisa Ashton, Englanti, 420

### BDO

BDO Invitation Table 2009/10 miehet
1. Martin Adams, Englanti, 165
2. Steve West, Englanti, 153
3. Ross Montgomery, Skotlanti, 143
4. Willy van de Wiel, Alankomaat, 118
5. Brian Woods, Englanti, 117
6. Darryl Fitton, Englanti, 112
7. Gary Robson, Englanti, 110
8. Garry Thompson, Englanti, 110
9. Alan Norris, Englanti, 110
10. Scott Waites, Englanti, 109

BDO Invitation Table 2009/10 naiset
1. Deta Hedman, Englanti, 177
2. Irina Armstrong, Venäjä, 135
3. Karin Krappen, Alankomaat, 126
4. Karen Lawman, Englanti, 124
5. Dee Bateman, Englanti, 119
6. Francisca Hoenselaar, Alankomaat, 109
7. Tricia Wright, Englanti, 103
8. Trina Gulliver, Englanti, 94
9. Julie Gore, Wales, 87
10. Floortje van Zanten, Alankomaat, 76

Muuta
-----

Dartsissa käytettävien tikkojen hallussapito yleisellä paikalla on Suomessa kielletty järjestyslain perusteella. Kilpailutilanteet ja -matkat eivät kuulu lain piiriin.

Joulukuussa 2019 onnistui ensimmäistä kertaa historiassa nainen voittamaan miehen dartsin PDC-liiton MM-kisoissa, kun englantilainen Fallon Sherrock voitti ensimmäisellä kierroksella englantilaisen Ted Evettsin erin 3–2.

Lähteet
-------

1. ↑  TV ratings: Dancing on Ice helps give ITV1 the edge  11.1.2010. The 
Guardian. Viitattu 9.4.2010.
2. ↑  Making a dart board (Arkistoitu – Internet Archive). Barry Atkinson
3. ↑  BDO collapse 'devastating for players' *BBC Sport*. Viitattu 31.8.2022. (englanniksi)
4. ↑  John Nauright, Charles Parrish: *Sports Around the World: History, Culture, and Practice*. ABC-CLIO, 2012. ISBN 978-1-59884-300-2. Teoksen verkkoversio (viitattu 31.8.2022). en
5. ↑  WDF Members *DartsWDF*. Viitattu 31.8.2022. (englanniksi)
6. ↑  This is WDF -kuvaesitys (Arkistoitu – Internet Archive) WDF
7. 1 2 3  The Professional Darts Corporation (PDC: tietoja ja historiaa)  13.10.2005. PDC.  Arkistoitu 8.4.2010. Viitattu 9.4.2010.
8. ↑  Roany, Barney: Absolute Power (Phil Taylorin haastattelu)  25.9.2008. The Guardian. Viitattu 9.4.2010.
9. ↑  Warriner, Alan: The Split *theiceman.co.uk*.  2007.  Arkistoitu 23.6.2007. Viitattu 9.4.2010.
10. ↑  Hartley, Alan J.: A Brief History Of Darts *myweb.tiscali.co.uk*. Viitattu 9.4.2010.
11. ↑  Professional Darts Players Association (Arkistoitu – Internet Archive) PDC
12. ↑  2010 PDC Calendar  13.10.2009. PDC.  Arkistoitu 26.11.2009. Viitattu 9.4.2010.
13. ↑  World Cup 2009: sarjat (Arkistoitu – Internet Archive)
14. ↑  General Information. 10.3.2005, viitattu 9.4.2010 (Arkistoitu – Internet Archive) WDF
15. ↑  Yleistä BDO:sta BDO
16. ↑  British Pentathlon[vanhentunut linkki] WDF
17. ↑  PDC Order of Merit: selitys (Arkistoitu – Internet Archive) PDC
18. ↑  Biography (Phil Taylor) *philthepower.com*. Phil Taylorin kotisivut. Viitattu 9.4.2010. [vanhentunut linkki]
19. ↑  PDC Order Of Merit. Viitattu 30.8.2022 PDC
20. ↑  WDF ranking 2010 miehet. Viitattu 9.4.2010 (Arkistoitu – Internet Archive) WDF
21. ↑  WDF ranking 2010 naiset. Viitattu 9.4.2010 (Arkistoitu – Internet Archive) WDF
22. ↑  BDO miesten ranking 9/2010. Viitattu 9.4.2010 (Arkistoitu – Internet Archive) BDO
23. ↑  BDO naisten ranking 9/2010. Viitattu 9.4.2010[vanhentunut linkki] BDO
24. ↑   Järjestyslain 10§ 3. momentti
25. ↑  Dartsin MM-kisoissa historiallinen hetki - naispelaaja voitti miehen ensimmäisen kerran *yle.fi*. Viitattu 18.12.2019.

Kirjallisuutta
--------------

* Laiho, Mikko: *Kaikki dartsista*. Kirjayhtymä, 1993. ISBN 951-26-3853-3.
* Kaitanen, Kari: *Darts-pelit*. Turku: Kamika Oy, 1992. ISBN 951-96680-0-4.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Darts**.
* Suomen Dartsliitto.
* Maailman dartsliitto (WDF).
* The Oche - darts-uutisia ja linkkejä.
* Darts Suomessa[vanhentunut linkki].
* Darts tulospalvelu
* Dartsdatabase - pelaajatietokanta.
* Ylen Elävä arkisto: Dartsia Suomessa 1990-luvulla.
* Darts-pelien sääntöjä (Arkistoitu – Internet Archive).